Title: Az Úr legyen előtted, hogy jó utat mutasson neked
Author: Rumy Imre
Company: MNYI Székesfehérvár

Az Úr legyen előtted, hogy jó utat mutasson neked.
Az Úr legyen melletted, hogy karjaiba zárjon és megvédjen a veszedelmektől.
Az Úr legyen mögötted, hogy oltalmazzon a gonosz cselekvéstől.
Az Úr legyen alattad, hogy felfogjon, ha elesel.
Az Úr legyen tebenned, hogy megvigasztaljon, ha szomorú vagy.
Az Úr legyen körülötted, hogy megvédjen, ha rád rontanak.
Az Úr legyen fölötted, hogy megáldjon.
Így áldjon meg téged a jóságos Isten, ma, holnap és mindenkor.
"A fény harcosai gyakran megkérdezik maguktól, mit is keresnek itt. Gyakran értelmetlennek látják az életüket. 
Megismétlem: 
A fény harcosát a tekintetéről ismered fel. A fény harcosai a világban vannak, a világ részét képezik, és saru és tarisznya nélkül küldettek a világba. Gyakran gyávák. Nem mindig cselekszenek helyesen. 
A fény harcosait megsebzik a esztelenségek, trivialitásokon idegeskednek, képtelennek hiszik magukat a növekedésre. A fény harcosai néha méltatlannak érzik magukat bármilyen áldásra, vagy csodára. 
A fény harcosai gyakran megkérdezik maguktól, mit is keresnek itt. Gyakran értelmetlennek látják az életüket.
Ezért a fény harcosai. Mert hibáznak. Mert kérdéseket tesznek föl. Mert a dolgok értelmét keresik. És végül meg fogják találni." Paulo Coelho

Hogy megértsd, mennyit ér egy év, kérdezd meg a diákot, akinek ismételni kell. 
Hogy megértsd, mennyit ér egy hónap, kérdezd meg az édesanyát, aki koraszülöttet hozott a világra. 
Hogy megértsd, mennyit ér egy hét, kérdezd meg a hetilap szerkesztőjét. 
Hogy megértsd, mennyit ér egy óra, kérdezd meg a szerelmest, aki a találkozóra vár. 
Hogy megértsd, mennyit ér egy perc, kérdezd meg az utast, aki lekéste a vonatot. 
Hogy megértsd, mennyit ér egy másodperc, kérdezd meg az autóst, aki nem tudta elkerülni a balesetet. 
Hogy megértsd, mennyit ér egy tizedmásodperc, kérdezd meg a sportolót, aki ezüstérmet nyert az Olimpián.
Minden pillanat kincs, ami a tiéd és becsüld meg jobban, mert megoszthatod valakivel, akivel tökéletesen elköltheted. 
És emlékezz, hogy az idő senkire sem vár.
A Tegnap történelem. 
A Holnap rejtelem. 
A Ma ajándék. 
Gondolkodj el: hogyan töltötted a mai napot? 

	Antoine de Saint-Exupery:
	Fohász
Uram, nem csodákért és látomásokért fohászkodom, csak erőt kérek a hétköznapokhoz. Taníts meg a kis lépések művészetére! Tégy leleményessé és ötletessé, hogy a napok sokféleségében és forgatagában idejében rögzítsem a számomra fontos felismeréseket és tapasztalatokat! Segíts engem a helyes időbeosztásban! Ajándékozz biztos érzéket a dolgok fontossági sorrendjében, elsőrangú vagy csak másodrangú fontosságának megítéléséhez! Erőt kérek a fegyelmezettséghez és mértéktartáshoz, hogy ne csak átfussak az életen, de értelmesen osszam be napjaimat, észleljem a váratlan örömöket és magaslatokat! Őrizz meg attól a naiv hittől, hogy az életben mindennek simán kell mennie! Ajándékozz meg azzal a józan felismeréssel, hogy a nehézségek, kudarcok, sikertelenségek, visszaesések az élet magától adódó ráadásai, amelyek révén növekedünk és érlelődünk! Küldd el hozzám a kellő pillanatban azt, akinek van elegendő bátorsága és szeretete az igazság kimondásához! Az igazságot az ember nem magának mondja meg, azt mások mondják meg nekünk. Tudom, hogy sok probléma éppen úgy oldódik meg, hogy nem teszünk semmit. Kérlek, segíts, hogy tudjak várni! Te tudod, hogy milyen nagy szükségünk van a bátorságra. Add, hogy az élet legszebb, legnehezebb, legkockázatosabb és legtörékenyebb ajándékára méltók lehessünk! Ajándékozz elegendő fantáziát ahhoz, hogy a kellő pillanatban és a megfelelő helyen - szavakkal vagy szavak nélkül - egy kis jóságot közvetíthessek! Őrizz meg az élet elszalasztásának félelmétől! Ne azt add nekem, amit kívánok, hanem azt, amire szükségem van! Taníts meg a kis lépések művészetére!
	Ágoston imája:
	Ó, örök szépség (Vallomások X.38,40.)
Ó, örök szépség, későn szerettelek! 
Íme, belül voltál, 
én pedig kívül kerestelek. 
Velem voltál, és én nem voltam veled. 
De Te hívtál, kiáltottál, 
és összetörted süketségemet. 
Sugarad rám özönlött, 
és messze űzted vakságomat is. 
Megízleltelek, 
már éhezem Reád és szomjúhozlak Téged. 
Érintettelek, 
és békességedet óhajtom. 
Irgalmad fölségében van csupán 
minden reménységem. 
Ó, mindörökre lángoló Szeretet, 
tüzed nem alszik el sosem! 
Ó, Szeretet, 
gyújts föl engem, Istenem. 
Ámen.
	Szent Patrik:
	Úti imádság
Uram, Jézus, járj előttem, 
ha lankadok, állj mögöttem, 
Pajzsomként lebegj fölöttem, 
jobbról, balról segíts engem. 
Mindig téged keresselek, 
mindig találkozzam veled, 
minden léptemben szüntelen 
te, csak te jöjj szembe velem. 
Te légy szavam a nyelvemen, 
más szavával te szólj nekem. 
Minden egyes pillantásom 
mindenkiben téged lásson. 
Te légy utam az utamban, 
utam végén a jutalmam... 
Amen.